รัฐบาลไทย-ข่าวทำเนียบรัฐบาล-"ปนัดดา" พบปะนักเรียนโรงเรียนวัดสุทธิวราราม
วันจันทร์ที่ 12 มิถุนายน 2560
"ปนัดดา" พบปะนักเรียนโรงเรียนวัดสุทธิวราราม
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ พบปะสนทนากับคณาจารย์และลูกหลานนักเรียนโรงเรียนวัดสุทธิวราราม ในช่วงเวลาหลังเคารพธงชาติ เพื่อร่วมขับเคลื่อนโครงการโรงเรียนคุณธรรม
โดยมีดร.สุนันทวิทย์ พลอยขาวผู้อํานวยการโรงเรียนวัดสุทธิวราราม คณะครู และนักเรียนให้การต้อนรับและร่วมรับฟังหลังจากนั้น ได้เดินทางไปบรรยายพิเศษแก่ผู้รับทุนฟุลไบรท์ชาวไทย ณ ห้อง Sapphire โรงแรม I Residence Silom
ม.ล.ปนัดดา ดิศกุลกล่าวว่า โรงเรียนวัดสุทธิวรารามเป็นสถาบันอันทรงเกียรติ ต้องการให้ครูและนักเรียนช่วยกันดําเนินงานเรื่องโรงเรียนคุณธรรมให้เป็นตัวอย่างที่มีผลเป็นรูปธรรมชัดเจน เพราะหากเป็นเช่นนั้นได้ จะเป็นการสืบสานพระราชปณิธานพระบาทสมเด็จพระปรมินทรมหาภูมิพลอดุลยเดชที่มีพระราชประสงค์ให้โรงเรียนทั้งประเทศเป็นโรงเรียนคุณธรรม เริ่มต้นที่ครูบาอาจารย์ พ่อแม่ผู้ปกครอง ต้องเป็นต้นแบบที่ยั่งยืนให้กับลูกหลานเยาวชน โดยเฉพาะครูนั้น ถือเป็นหน้าที่ของกระทรวงศึกษาธิการที่จะต้องสร้างครูให้มีคุณภาพ มีความรู้ความสามารถทางวิทยาการแตกฉาน
จากการเดินทางไปพบปะครูและนักเรียนกว่า 50 จังหวัดทั่วประเทศได้ย้ําถึงหลักที่สําคัญในการขับเคลื่อนโรงเรียนคุณธรรมให้เป็นรูปธรรม 5 ข้อ ได้แก่1) ความพอเพียง ที่จะต้องมีความพอประมาณ ประหยัด ไม่ฟุ้งเฟ้อฟุ่มเฟือย รู้จักความพอดี เพราะหากไม่รู้จักพอจะเกิดการทุจริตคอร์รัปชันได้2) ความกตัญญู ทั้งต่อบิดามารดา ครูอาจารย์ และพระกรุณาธิคุณของบูรพมหากษัตริย์ไทย ตลอดจนผู้มีพระคุณ3) ความซื่อสัตย์สุจริต ถือเป็นพื้นฐานสําคัญในการดํารงชีวิต เรียกได้ว่าความซื่อสัตย์สุจริตสร้างชาติ4) ความรับผิดชอบ ซึ่งเป็นสิ่งสําคัญในการเจริญสัมมาชีพต่อไปในวันข้างหน้าด้วยความมุ่งมั่นตั้งใจ5) การมีอุดมการณ์คุณธรรมจริยธรรม อาทิ หลักธรรมาภิบาล (Good Governance) โดยต้องยึดหลักความยุติธรรม
นอกจากนี้ ได้กล่าวฝากข้อคิดให้ครูทุกคนเป็นแบบอย่างที่ดีให้กับลูกศิษย์กล่าวคือ ควรสอนศิษย์ให้รู้จักเชื่อมโยงอดีต ปัจจุบัน และอนาคต เพราะหากเราไม่รู้จักวันวาน เราก็จะไม่รู้ที่มาของปัจจุบันว่าเป็นอย่างไร เพราะคนไทยเคารพยกย่องครูมาก รองจากบิดามารดา ไม่ว่าผู้ใดมียศถาบรรดาศักดิ์มากเพียงใดก็ยําเกรงครู ไม่ลบหลู่ครู ไม่ลืมครู เพราะเราถือว่าครูเป็นผู้ปลูกฝัง ทั้งความรู้และความดี เป็นผู้ที่ปั้นเราให้เป็นคนดีมีประโยชน์ต่อสังคม และแม้จะเป็นเรื่องที่ยากและต้องใช้เวลา ก็ต้องทํา ดั่งโคลงสี่สุภาพของ ม.ล.ปิ่น มาลากุล เพื่อเป็นกําลังใจแก่ครูผู้สร้างทุกคน ว่า
"กล้วยไม้มีดอกช้า ฉันใด
การศึกษาเป็นไป เช่นนั้น
แต่ออกดอกคราวไร งามเด่น
งานสั่งสอนปลูกปั้น เสร็จแล้วแสนงาม"
ส่วนนักเรียนก็ต้องหาต้นแบบที่ดีให้กับตนเองทั้งในเรื่องการเรียน การทํางาน การใช้ชีวิต เฉกเช่นเดียวกับที่มีไอดอลเป็นศิลปิน ดารา หรือนักร้อง เพื่อให้เราได้ก้าวไปข้างหน้าอย่างมั่นคงแข็งแรง นอกจากนี้ ขอให้ใช้สื่อ Social Media อย่างมีสติ ไม่หลงเชื่อข้อมูลข่าวสารโดยที่ยังไม่ได้ตรวจสอบ ในขณะเดียวกันตัวเราเองก็ไม่ควรแชร์ข้อมูลข่าวสารที่ไม่เป็นความจริงหรือให้ร้ายผู้อื่นด้วย เพราะจะเป็นการทําลายจริยธรรมทางสังคมทั้งสิ้น ทั้งนี้ ขอให้ทุ่มเทเวลาในการหมั่นศึกษาและตั้งใจเล่าเรียนตามหน้าที่ให้ดีที่สุด
โดยขอแนะนําสิ่งหนึ่งที่สําคัญต่อการค้นคว้าหาความรู้ นั่นก็คือการอ่านหนังสือ ซึ่ง "หนังสือ" เปรียบเสมือนมรดกทางปัญญา ส่งต่อความรู้จากผู้อ่านสู่รุ่นลูกรุ่นหลาน ส่งต่อความสัมพันธ์จากร่องรอยการอ่าน จากรอยปากกาเน้นข้อความ การขีดเส้นใต้ และโน้ตย่อใจความต่าง ๆ ซึ่งหาไม่ได้จากการอ่านผ่านอินเทอร์เน็ต
"โรงเรียนวัดสุทธิวราราม"ตั้งอยู่ในบริเวณส่วนหนึ่งของวัดลาว จากจารึกในแผ่นศิลาที่ติดไว้หน้าโบสถ์หลังเก่าวัดสุทธิวราราม ระบุว่า วัดนี้เดิมชื่อวัดลาวเป็นวัดร้าง เมื่อปี ร.ศ. 100 ปีมะเส็ง จุลศักราช 1243 ตรงกับพุทธศักราช 2424 ท่านผู้หญิงสุทธิ์ ภรรยาเจ้าพระยาวิเชียรคีรี (เม่น ณ สงขลา) ผู้สําเร็จราชการเมืองสงขลา ลําดับที่ 6 ได้ขอพระราชทานพระบรมราชานุญาต จากพระบาทสมเด็จ พระจุลจอมเกล้าเจ้าอยู่หัว รัชกาลที่ 5 สร้างขึ้นใหม่และได้รับพระราชทานพระบรมราชานุญาตแล้ว ทรงพระกรุณาโปรดเกล้าฯ พระราชทานนามวัดนี้ว่า “วัดสุทธิวราราม” ตามนามของท่านผู้หญิงสุทธิ์ ครั้งล่วงมาได้ 18 ปี วัดนี้ทรุดโทรมลง ท่านปั้น ภรรยาหลวงอุปการโกษากร (เวท วัชราภัย) ซึ่งเป็นบุตรีเจ้าพระยาวิเชียรคิรี (เม่น ณ สงขลา) และท่านผู้หญิงสุทธิ์ มีกตัญญูระลึกถึงคุณบิดา มารดา และเลื่อมใสในพระพุทธศาสนาได้ปฏิสังขรณ์ก่อสร้างขึ้นบริบูรณ์ ในปี ร.ศ.118 จุลศักราช 1262 ตรงกับพุทธศักราช 2442
เมื่อท่านปั้น อุปการโกษากร ถึงแก่กรรมในปี 2454 บุตรธิดาของท่านปั้น เช่น คุณหญิงสมบุญ วิเชียรคีรี ภรรยาท่านวิเชียรคีรี (ชม ณ สงขลา) ผู้สําเร็จราชการเมืองสงขลาลําดับที่ 8 ประสงค์จะสร้างอนุสรณ์สถานเพื่ออุทิศเป็นทักษิณานุปทานแด่มารดา จึงได้รวบรวมทุนทรัพย์จัดสร้างโรงเรียนวัดสุทธิวราราม ขึ้นในที่ดินของท่าน โรงเรียนวัดสุทธิวราราม ได้สถาปนาขึ้นเมื่อวันที่ 3 กรกฎาคม 2454 เป็นโรงเรียนแรก ที่สร้างขึ้นในรัชกาลของพระองค์ โดยพระบาทสมเด็จพระมงกุฎเกล้าเจ้าอยู่หัว ได้มีพระราชดํารัสชมเชยให้การบริจาคที่ดินและสร้างโรงเรียนวัดสุทธิวราราม เป็นแบบอย่างของการบําเพ็ญกุศลที่ต้องด้วย พระราชนิยมเป็นอย่างยิ่ง โดยใช้ชื่อว่า “โรงเรียนมัธยมพิเศษวัดสุทธิวราราม”
ปัจจุบันโรงเรียนวัดสุทธิวราราม เป็นโรงเรียนขนาดใหญ่พิเศษ ดําเนินนโยบายแผนปฏิบัติการประจําปี สอดคล้องกับสํานักงานเขตพื้นที่การศึกษามัธยมศึกษา เขต 2 สังกัดสํานักงานคณะกรรมการการศึกษาขั้นพื้นฐาน กระทรวงศึกษาธิการ มีจํานวนเนื้อที่ 5 ไร่ 2 งาน 20 ตารางวา มีอาคารเรียนทั้งหมด 6 หลัง 72 ห้องเรียน
คติพจน์โรงเรียน: วิชาเป็นทรัพย์อันประเสริฐ
สัญลักษณ์โรงเรียน: ดอกบัว และเพชร
สีประจําโรงเรียน: ชมพู ขาว เขียว
สําหรับภารกิจการบรรยายพิเศษแก่ผู้รับทุนฟุลไบรท์ (Fulbright Thailand) นั้นม.ล.ปนัดดา ได้กล่าวให้ข้อแนะนําต่าง ๆ สําหรับนักศึกษาที่ได้ไปศึกษาต่อต่างประเทศว่า ประเทศไทยเป็นประเทศที่มีผู้คนอ่อนน้อมถ่อมตนเป็นเอกลักษณ์ มีพระมหากษัตริย์ซึ่งเป็นแบบอย่างที่ดีงามและเป็นที่เคารพรักยิ่งของประชาชนชาวไทย ชาวต่างชาติจึงให้เกียรติเรามาก แม้ประเทศไทยจะเป็นเพียงประเทศเล็ก ๆ ก็ตาม โดยขอให้ผู้รับทุนทุกคนยึดถือคติ "Small is Beautiful" ให้นําเอกลักษณ์ไทยในเรื่องของความอ่อนน้อมถ่อมตน สุภาพเรียบร้อย และมีสัมมาคารวะ ไปปรับใช้ในชีวิตประจําวัน นําพาชื่อเสียงเกียรติยศมาสู่ประเทศไทย